Tom Kristensen og Audi-holdet er vant til at vinde på den hollandske bane, der er næste udfordring i DTM-serien.

13. juli skal Audis nykårede Le Mans-vinder-team prøve kræfter med Zandvoort-banen i Holland i DTM-løbet. Og Zandvoort-banen ligger tilsyneladende godt til Tom Kristensen og hans Audi-team. De seneste seks år har holdet nemlig vundet fire gange på Zandvoort-banen, og alle fire kørere er med i Audi-truppen til Zandvoort-løbet. Tom Kristensen vandt løbet tilbage i 2006, og han tror, holdet har gode muligheder for at gentage de senere års succeser. - Audi er normalt utroligt stærke på snoede baner, så jeg ser frem til at køre i 2008-udgaven af vores A4-model. Den er en lille smule lettere, så der er gode chancer for, at podiet vil være fyldt med audi-kørere, siger Tom Kristensen til hjemmesiden Audi Sport. Og det er ikke bare på kørebanens asfalt, at Tom Kristensen føler sig i sit rette element. - Zandvoort er en smuk bane i smukke omgivelser, der minder mig om lille Danmark, siger Tom Kristensen.